Juros periodo pasaulis. Kritusi karalystė

Juros periodo pasaulis. Kritusi karalystė () – 2018 m. amerikiečių mokslinės fantastikos veiksmo filmas. Filmo režisierius – Juan Antonio Bayona, scenaristai – Derek Connolly ir Colin Trevorrow. Tai penktasis „Juros periodo parko“ franšizės filmas po „Juros periodo pasaulio“ (2015 m.). Vaidina Chris Pratt, Bryce Dallas Howard, Rafe Spall, Toby Jones, Ted Levine, BD Wong ir Jeff Goldblum.

Su 465 milijonų JAV dolerių gamybos biudžetu tai yra antras brangiausias kada nors sukurtas filmas. Pasaulyje uždirbo daugiau nei 1,3 milijardo JAV dolerių, todėl tapo trečiuoju pelningiausiu 2018 m. filmu ir dvyliktu pelningiausiu visų laikų filmu.

Pasaulinė filmo premjera įvyko 2018 m. gegužės 21 d. Madrido savivaldybės sporto rūmuose. Lietuvos kino teatruose pasirodė birželio 8 d. Sulaukė vidutinių kritikų įvertinimų: buvo giriama kinematografija, filmo muzika ir tamsesnis tonas, tačiau kritikuojamas scenarijus.

2022 m. pasirodė tęsinys – „Juros periodo pasaulis. Viešpatavimas“.

 Siužetas 
Ovenas ir Kler grįžta į pavojingą Centrinės Amerikos Nublaro salą, kad išgelbėtų likusius dinozaurus nuo artėjančio ugnikalnio išsiveržimo. Tačiau patekę į salą mokslininkai sužino apie samdinių komandos slaptus kėslus – atgabenti dinozaurus į JAV.

 Vaidmenys 

 Aktorius – veikėjas

 Chris Pratt – Owen Grady
 Bryce Dallas Howard – Claire Dearing
 Rafe Spall – Eli Mills
 Justice Smith – Franklin Webb
 Daniella Pineda – Zia Rodriguez
 James Cromwell – Benjamin Lockwood
 Toby Jones – Eversoll
 Ted Levine – Ken Wheatley
 BD Wong – Dr. Henry Wu
 Isabella Sermon – Maisie Lockwood
 Geraldine Chaplin – Iris
 Jeff Goldblum – Dr. Ian Malcolm
 Peter Jason – Sherwood
 Filmo gamyba 
Filme pasirodo daugiau dinozaurų nei bet kuriame ankstesniame serijos filme. Režisierius Bayona norėjo įtraukti kelias naujas gentis, kurios anksčiau nebuvo matytos, įskaitant: alozaurą, barioniksą, karnotaurą, sinoceratopsą, pachicefalozaurą ir išgalvotą indoraptorių. Iš pradžių filme turėjo būti du indoraptoriai – baltas ir juodas. Pastarasis būtų nužudęs pirmąjį, o režisierius šią idėją laikė panašia į Kaino ir Abelio istoriją. Galiausiai baltasis indoraptorius buvo išbrauktas iš scenarijaus, nes siužetas buvo laikomas pakankamai išsamus ir be jo. Dilofozauras taip pat buvo įtrauktas į scenarijų, tačiau jo scena nebuvo nufilmuota – Bayona nusprendė, kad ji nebūtina. Ši scena būtų vykusi laive „Arkadija“, kur Ovenas ir Kler būtų sutikę narve laikomą dilofozaurą. Režisierius manė, kad laivo scenos ir taip jau pakankamai ilgos. Barioniksas ir karnotauras buvo sukurti naudojant kompiuterinę grafiką (CGI).

Pagrindiniai filmavimo darbai vyko nuo 2017 m. vasario mėn. iki liepos mėn. Jungtinėje Karalystėje ir Havajuose.

Muziką filmui sukūrė Michael Giacchino, kuris taip pat kūrė muziką ir ankstesniam filmui. Giacchino įtraukė John Williams temines melodijas iš ankstesnių „Juros periodo pasaulio“ filmų. Filmo muzikos albumas išleistas 2018 m. birželio 15 d. „Back Lot Music“ kompanijos.
 Atsiliepimai 
Recenzijų suvestinėje „Rotten Tomatoes“ 47% iš 430 kritikų atsiliepimų yra teigiami. „Metacritic“, kuri naudoja svertinį vidurkį, remdamasi 59 kritikais, filmui skyrė 51 balą iš 100 galimų, o tai reiškia, kad filmas sulaukė „prieštaringų“ vertinimų.

 Nuorodos 



 Išnašos 

Kategorija:2018 filmai
Kategorija:JAV mokslinės fantastikos filmai
Kategorija:Veiksmo filmai
Kategorija:Juros periodo parkas